Vermiste paartjie opgespoor | Maroela Media
Guy Mclaughlin en Lindsay Lamb. Foto: Verskaf
Kapt. Mali Govender, polisiewoordvoerder, het Maandag gesê die paartjie, Guy McLaughlin (40) en Lindsay Lamb (33), is veilig en ongedeerd opgespoor ná 'n intensiewe en uitgebreide soektog.
"Die paartjie was in 'n gebied aan die Wildekus wat baie swak selfoonontvangs gehad het," het Govender gesê. "Gesofistikeerde tegnologie is tydens die soektog aangewend om die paartjie deur hul selfone op te spoor. Al die polisiestasies in die Oos-Kaap asook in KwaZulu-Natal is van hul verdwyning in kennis gestel en verskeie spanne het alle pogings aangewend om hulle op te spoor."
Volgens Govender het die dogter van 'n bestuurder van 'n lodge waar die paartjie oorgebly het, van hul verdwyning op 'n Facebook-blad gelees. Sy het haar pa in kennis gestel dat die mense wat gesoek word hul gaste was, waarna hy die polisie verwittig het dat hulle veilig en ongedeerd is. Hulle het 'n halfuur voor hy die polisie gebel het, by die lodge uitgeteken.
Maroela Media het vroeër berig McLaughlin en Lamb is Vrydag die laaste keer in 'n metaalbruin Audi-stasiewa gesien.
"Hulle sou na Hogsback gereis het en dan op na die Wildekus voor hulle sou terugkeer Gauteng toe," het Govender vroeër gesê.
"Volgens inligting van familielede het hulle Vrydag Grahamstown verlaat om na Hogsback te reis toe daar die laaste keer van hulle gehoor is. 'n Voertuig wat hul motor se beskrywing pas, is later die dag deur verkeersbeamptes op die N2 onderweg na Butterworth opgemerk."
Govender het namens die polisie hul opregte waardering uitgespreek aan almal wat met die soektog gehelp het.
Darem vir 'n slag goeie nuus. Mens verwag regtig die ergste. En intussen weet die twee nie van die storm wat rondom hulle losgebars het nie. Dank die Here hulle is veilig.
Goed en wel maar nerens word daar genoem dat daar met die moontlike vermiste paartjie al gekomunikeer was?
Ek is bly julle is veilig. Geniet julle vakansie en verdere reise.
So verlig dat hul veilig is… dit is baie belangrik om ten alle tye kontak te hou met jou familie… n mens kan gou bekommerd raak as jy nie in verbinding met jou familie of vriende kan kom? die eerste gedagte is natuurlik… het hul verdwyn, daar is nie altyd selfoonopvangs… en ek glo paty mense wil ook net n bietjie wegbreuk en net stilte om hul geniet… maar kontak is belangrik.. bly vir die optrede deur die meisie van Lodge… Well Done